Objava zahtevka za odobritev spremembe specifikacije proizvoda, ki ni manjša, v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 70/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENO OZNAČBO POREKLA/ZAŠČITENO GEOGRAFSKO OZNAČBO, KI NI MANJŠA

Zahtevek za odobritev spremembe v skladu s prvim pododstavkom člena 53(2) Uredbe (EU) št. 1151/2012

„RISO NANO VIALONE VERONESE“

EU št.: PGI-IT-01529-AM03 – 22. junij 2018

ZOP ( ) ZGO (X)

1. Skupina vložnikov in pravni interes

Consorzio di tutela della IGP Riso Nano Vialone Veronese [Združenje za zaščito ZGO Riso Nano Vialone Veronese]

Via V. Veneto 4 P. p. 69 37063 Isola Della Scala (VR) ITALY

E-naslov: info@risovialonenanoveronese.it; risoveronese.igp@gmail.com

Potrjen E-naslov: risonano.vr@pec.it

Združenje za zaščito ZGO „Riso Nano Vialone Veronese“ ima pravico vložiti zahtevek za spremembo v skladu s členom 13(1) odloka št. 12511 ministrstva za kmetijske, živilske in gozdarske politike z dne 14. oktobra 2013.

2. Država članica ali tretja država

Italija

3. Postavka v specifikaciji proizvoda, na katero se spremembe nanašajo

☐ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☐ Označevanje

☒ Drugo [embalaža, redakcijske spremembe].

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s tretjim pododstavkom člena 53(2) Uredbe (EU) št. 1151/2012.

5. Spremembe

Opis proizvoda

— Naslednji stavek iz člena 2 specifikacije proizvoda: „ZGO ‚Riso Nano Vialone Veronese‘ se proizvaja izključno iz sorte riža vialone nano vrste Japonica.“ se spremeni: „ZGO ‚Riso Nano Vialone Veronese‘ se proizvaja izključno iz neoluščenega riža sorte vialone vano.“

Vrsta Japonica se črta; implicitno se razume, da gre za vrsto Japonica, saj se za pridobitev ZGO uporabljajo le zrna sorte vialone nano.

— V členu 2 specifikacije proizvoda se doda naslednje besedilo: „Ko je riž ‚Riso Nano Vialone Veronese‘ dan na trg, mora biti uvrščen v eno od naslednjih vrst proizvodov: — polbrušeni ali polrjavi: proizveden z brušenjem, ki vključuje delno odstranitev embria (kalčka) in osemenja; — beli: proizveden z brušenjem, ki vključuje popolno odstranitev osemenja.“

Poleg belega riža je bil vključen tudi polbrušeni ali polrjavi riž. Vključitev polbrušenega oziroma polrjavega riža omogoča razširitev obsega proizvodov, označenih z ZGO „Riso Nano Vialone Veronese“. Obstajajo zgodovinski predmeti (npr. ceniki, paketi riža in reklamno gradivo), ki pričajo o proizvodnji teh vrst proizvoda na opredeljenem območju še pred letom 2009.

Doda se tudi kratko pojasnilo, kako se pridobijo posamezne vrste riža, da se izboljša jasnost specifikacije.

— V členu 2 specifikacije proizvoda se doda naslednji stavek kot uvod v značilnosti riža „Riso Nano Vialone Veronese“. Sprememba se nanaša tudi na točko 3.2 enotnega dokumenta.

Riž „Riso Nano Vialone Veronese“ ima naslednje značilnosti:

— Člen 2 specifikacije proizvoda:

Zaradi preoblikovanja celotne specifikacije proizvoda se naslednji parametri, ki so bili prej zajeti v členu 6, prestavijo v člen 2.

„dolžina 5,6 mm–5,8 mm širina 3,4 mm–3,6 mm debelina 2,0 mm–2,2 mm oblika (dolžina/širina) 1,5–1,7 notranje jedro podaljšano proga je ni“

Spremenijo se tudi parametri za dolžino, širino ter razmerje med dolžino in širino:

„dolžina 5,4 mm–5,8 mm širina 3,2 mm–3,5 mm debelina 2,0 mm–2,2 mm razmerje med dolžino in širino 1,6–1,8“

Pri značilnostih se upoštevajo posledice podnebnih sprememb, ki vključujejo spremembe temperature v obdobju cvetenja riža „Riso Nano Vialone Veronese“, zaradi česar se je spremenila dolžina in širina jedrc.

— V tem členu se dodajo informacije o deležu sortnih nečistoč. Prej so bile vključene v člen 6, zdaj pa so prestavljene v člen 2; prejšnja vrednost se z 2 % zviša na 3 %.

Dodani stavek se glasi: „Za sortne nečistoče riža je najvišja omejitev 3 %“.

Zvišanje omejitve za delež nečistoč na 3 % je povezano z naravnimi mutacijami sorte, ki so posledica ponovnega pojava značilnosti starševske sorte. Poleg tega je omejitev na 3 % v vsakem primeru pod referenčno vrednostjo, določeno z nacionalno zakonodajo.

— Naslednji odstavek se prestavi iz člena 6 v člen 2 specifikacije, saj je bolj povezan z njegovo vsebino. „Poleg zgoraj navedenih sortnih značilnosti mora riž ‚Riso Nano Vialone Veronese‘ izpolnjevati naslednje fizikalne in kemijske parametre: amiloza : najmanj 21 % (suha snov) čas želatiniranja : od 15 do 20 minut indeks čvrstosti : najmanj 0,85 kg/cm2 indeks viskoznosti : največ 2,5 g/cm“

— V členu 2 specifikacije proizvoda se doda naslednji stavek:

Zgornje značilnosti so bile opredeljene na podlagi riža, ki je pripravljen za dajanje na trg.

Ta določba se doda, da se pojasni prej neopredeljena točka v specifikaciji, ki je povzročala negotovost med gospodarskimi subjekti v času veljavnosti specifikacije.

Člen 6 – Značilnosti pri dajanju na trg – sedanja specifikacija proizvoda

— Črta se naslednje besedilo: „Zrna riža ‚Riso Nano Vialone Veronese‘ morajo imeti naslednje značilnosti, da se lahko dajo na trg: barva osemenja bela dolžina srednje dolga oblika okrogla širina srednja zob izbočen glava debela sekcija zaobljena“

Značilnosti, navedene v specifikaciji proizvoda, v zvezi z barvo, osemenjem, dolžino, obliko, zobom, širino, glavo in sekcijo se ujemajo s tistim, kar je določeno v nacionalni zakonodaji za sorto vialone nano; njihovo ponavljanje v specifikaciji je zato odveč, saj so za ZGO „Riso Nano Vialone Veronese“ enake.

— Naslednji stavek: „Omejitve za zgoraj navedene napake, ki ne smejo biti presežene, sicer se riž ne sme prodati, so določene na ministrskih seznamih, ki so vsako leto izdani v uredbi in objavljeni v Uradnem listu Italijanske republike.“

se črta.

Določba se črta, ker so omejitve za napake, dovoljene za riž, vsako leto določene z zakonom.

— Črta se naslednji stavek: „Za konzerviranje brušenega riža ni dovoljena obdelava z insekticidi ali fumiganti.“

Določba se črta, saj je pomembno, da končni potrošnik prejme proizvod, ki ni okužen z insekti in zajedavci. Zato ni mogoče prepovedati izvajanja dezinfekcijske obdelave pred pakiranjem riža, če ta ne vpliva na kakovostne značilnosti riža.

— Črta se naslednji stavek: „Ministrstvo za kmetijsko, prehrambno in gozdarsko politiko lahko na zahtevo združenja za zaščito ZGO ‚Riso Nano Vialone Veronese‘ doda ali spremeni kemijske in fizične parametre, da bi se bolje opredelila identiteta označbe.“

Ta določba se ne uporablja, ker spremembe specifikacij proizvodov ureja Uredba (EU) št. 1151/2012.

Točka 4.2 povzetka:

— Naslednje informacije: — „Sorta s srednjo do zgodnjo dobo rasti, srednje visoka, drobnozrnata, z nepopolnim bisernatim zrnjem. — Rod: Nano x Vialone. — Sorta: Japonica. — Leto prve posaditve: 1937. — Doba rasti: 155 dni. — Dolžina stebla: 95,2 cm. — Barva nodija: vijolična. — Barva med nodiji: progasto vijolična. — Listje: progasto vijolično, viseče. — Barva cevastega dela stebla: vijolična. — Barva ušesc: vijolična. — Barva členkov: vijolična. — Ligula (listna kožica): dolžina: 17,0 mm, razcepljena, vijolične barve; zunanji videz lista: padajoč. — Lat: dolžina: 17,8 cm, viseč, odprt, dobro iztegnjen, nepopoln. — Barva brazde na cvetnem pestiču: pigmentirana. — Barva plev: vijolično rjava. — Barva površine: vijolično rjav tulec, vijolično rjava lupina, vijolično rjav vršiček. — Klas: brez res, s povprečno dlakavostjo, dolžina: 8,1 mm, širina: 4,1 mm, teža: 1 000 semen = 37,9 g; — Odpornost na mraz: sajenec: visok, čas cvetenja: srednji; toleranca glede visoke vode (40–50): visoka. — Hitrost kalitve: velika; stopnja zahtevane plodnosti: srednja; izkoristek po pridelavi: 55 %.“

se črta, ker ni neposredno povezana z označbo, temveč bolj z značilnostmi sorte. Poleg tega se točka uskladi z vsebino specifikacije proizvoda za označbo „Riso Nano Vialone Veronese“.

— Stavek „Teža 1 000 semen je 31,1 g“ se črta, ker se ne pojavi v specifikaciji proizvoda in ne vpliva na specifičnost označbe.

Geografsko območje

Člen 3 specifikacije proizvoda

— Stavek: „Neoluščeni riž, namenjen za proizvodnjo riža z zaščiteno geografsko označbo ‚Riso Nano Vialone Veronese‘, se prideluje na zemljiščih, primernih za namakanje, na ravnici pri Veroni.“ se preoblikuje tako: „Riž ‚Riso Nano Vialone Veronese‘ se proizvaja na upravnih območjih naslednjih občin [...].“

Namen novega besedila, v katerem se izraz „neoluščeni riž“ nadomesti z označbo proizvoda, je zajeti območje proizvodnje riža in ne le območja pridelave. Člen 5 sedanje specifikacije proizvoda že določa, da je treba brušenje izvajati na območju, na katerem se riž prideluje, zato sprememba ne vključuje dodatnih geografskih omejitev glede proizvodnje riža „Riso Nano Vialone Veronese“.

— Besedilo „na zemljiščih, primernih za namakanje, na ravnici pri Veroni“ se prestavi v prvi odstavek člena 5 – Metoda proizvodnje, da se dopolnijo že zagotovljene informacije.

Dokazilo o poreklu

— V zvezi s postopki, ki jih morajo gospodarski subjekti izvajati, da zagotovijo jamstvo za poreklo proizvoda, se doda člen 4: „Člen 4 – Dokazilo o poreklu Vsaka faza proizvodnega postopka se spremlja z beleženjem vseh vhodnih in izhodnih proizvodov za vsako fazo posebej. S tem ter tudi z vpisom proizvajalcev in izvajalcev pakiranja v registre, ki jih v ta namen vodi nadzorni organ, in pravočasno prijavo proizvedenih količin nadzornemu organu se zagotavlja sledljivost proizvoda. Nadzorni organ nadzoruje vse fizične in pravne osebe, ki so vpisane v te registre, v skladu s specifikacijo proizvoda in ustreznim načrtom nadzora. S členom 4 se nadomestijo določbe člena 8, ki se zdaj ne uporabljajo zaradi regulativnih sprememb v zvezi s pregledi. Namen člena 4 je, da se iz specifikacije proizvoda črta več dejavnosti iz člena 8 sedanje specifikacije, ki so bile zaupane združenju za zaščito v zvezi s pregledi, ki se ne izvajajo več, saj zadevajo le proizvajalce in certifikacijski organ.“

Metoda proizvodnje

Člen 5 — Metoda proizvodnje — nekdanji člen 4 sedanje specifikacije proizvoda

— Stavek: „Riž ‚Riso Nano Vialone Veronese‘ je treba pridelovati na zemljiščih, na katerih se kolobari.“

se spremeni:

„Riž ‚Riso Nano Vialone Veronese‘ je treba pridelovati na zemljiščih na območju proizvodnje, na katerih se kolobari in ki so primerna za namakanje.“

Specifikacija vrste zemljišča se prestavi iz člena 3 konsolidirane specifikacije proizvoda v sedanji člen 5, ker se zdi ustreznejši.

— Stavek: „Riž se ne sme pridelovati na isti parceli več kot šest zaporednih let in se lahko šele po dveh letih na njej ponovno posadi.“ se spremeni: „Za pravilno proizvodnjo riža ‚Riso Nano Vialone Veronese‘ je treba sprejeti naslednje tehnične in agronomske ukrepe: — kolobarjenje: riž se ne sme pridelovati na isti parceli več kot šest zaporednih let in se lahko ponovno prideluje na tej parceli šele po vsaj dveletnem kolobarjenju s poljščino, ki ni riž; Kolobarjenje se podrobno opiše, da se bolje določijo operativni postopki, ki zagotavljajo kakovost proizvoda in zemljišča, ter tako zaščiti potrošnika.“

— Določba: „Največja proizvodnja na hektar ne sme presegati 7 ton.“ se spremeni: „Največja proizvodnja na hektar v nobenem primeru ne sme presegati 8 ton neoluščenega riža.“

Proizvodnja se poveča s 7 na 8 ton na hektar. Sedanje pridelovalne tehnike za obdelavo zemlje (z uporabo laserjev za ravnanje terena) omogočajo večjo enotnost zasajenega območja, zaradi česar se lahko povečajo donosi, a hkrati ohrani enaka raven kakovosti. Poleg tega se pojasni, da se donosi nanašajo na neoluščeni riž, ne na oluščeni riž.

— Stavek: „Uporabiti je treba semena sorte vialone nano, potrditi pa jih mora nacionalni organ za izbor semen ENSE (Ente Nazionale Sementi Elette).“ se spremeni: „Uporabljena semena morajo imeti certifikat v skladu z veljavno zakonodajo.“

Specifikacija, da mora biti seme sorte vialone nano, se črta, saj je to navedeno že v členu 2. Črta se organ ENSE, saj ne obstaja več.

— Stavek: „Vsebnost vlage v suhem neoluščenem rižu, ki se pošlje v brušenje, ne sme presegati 14,0 %.“ se spremeni: „Vsebnost vlage v suhem neoluščenem rižu med skladiščenjem in preden je poslan v brušenje, ne sme presegati 14,0 %.“

Določeno je, da tudi med skladiščenjem vsebnost vlage v neoluščenem rižu ne sme presegati 14 %, da se prepreči nastanek plesni.

— Črta se naslednji stavek: „Uporabljajo se lahko le posredni sušilci, razen tistih, ki za gorivo uporabljajo metan, utekočinjen naftni plin ali kmetijsko dizelsko gorivo.“

Specifikacije glede metod sušenja se črtajo, ker so zastarele.

— Črta se naslednji stavek: „Združenje za zaščito ZGO ‚Riso Nano Vialone Veronese‘ se zavezuje, da bo sodelovalo z gojiteljem semen, odgovornim za sorto vialone nano, tj. inštitutom Istituto Sperimentale per la Cerealicoltura, Stazione specializzata per la risicoltura di Vercelli (specializirana enota Vercelli za gojenje riža eksperimentalnega inštituta za pridelavo žit), ki je odgovoren za ohranjanje čistosti sorte vialone nano.“

Črta se enota Vercelli za gojenje riža eksperimentalnega inštituta za pridelavo žit, ker ni več odgovorna za ohranjanje čistosti sorte. Poleg tega se za vsebino specifikacije ne zdi pomembno, da so navedene kakršne koli dejavnosti sodelovanja, ki jih lahko izvaja združenje za zaščito.

— Člen 5 — Metoda proizvodnje — nekdanji člen 5 sedanje specifikacije proizvoda

— Naslednji stavek: „Dejavnosti beljenja in pakiranja riža je treba izvajati na opredeljenem območju iz člena 3.“ se spremeni: „Dejavnosti proizvodnje in pakiranja riža je treba izvajati na opredeljenem območju iz člena 3.“

Beljenje se črta zaradi uvedbe nove vrste proizvoda polrjavega riža, ki vključuje luščenje in delno beljenje.

Kot je bilo prvotno določeno za „belo“ vrsto riža, je treba te postopke brušenja izvajati na geografskem območju pridelave riža. Omejitev v zvezi s postopki brušenja se ohrani zaradi zagotavljanja skladnosti s proizvodnim procesom, ki se izvaja na podlagi meril, nastalih v večstoletni tradiciji, ki je skupaj s posebno primernostjo območja za pridelavo riža omogočila uveljavitev ZGO „Riso Nano Vialone Veronese“ na trgu.

— Naslednji odstavek: „Priporočene in dovoljene dejavnosti brušenja so navedene spodaj: luščenje: brušenje, da se odstranijo glumellae (lupine), izvaja se lahko z valjastimi ali korundovimi luščilnimi stroji; beljenje: brušenje za odstranitev osemenja in embria, ki se mora izvajati z uporabo ustreznih strojev za beljenje; sekundarna predelava: da bi dopolnili postopek beljenja, se lahko opravi brušenje riža s korundovim propelerjem, da se odstranijo bleda zrna, in s polirno krtačo ali strojem na vodo/zrak za poliranje jedrc.“ se spremeni: „Priporočene in dovoljene dejavnosti brušenja so navedene spodaj: Beli riž: luščenje: brušenje, da se odstranijo glumellae (lupine), izvaja se lahko z valjastimi ali korundovimi luščilnimi stroji; beljenje: brušenje za odstranitev osemenja in embria, ki se mora izvajati z uporabo ustreznih strojev za beljenje; sekundarna predelava: da bi dopolnili postopek beljenja, se lahko opravi brušenje belega riža s korundovim propelerjem, da se odstranijo bleda zrna, in s polirno krtačo ali strojem na vodo/zrak za poliranje jedrc.“

Zaradi uvedbe polrjave vrste riža se odstavek spremeni, ne da bi se spremenila njegova vsebina, da se pojasni, da se nanaša na beli riž.

— Na koncu zgornjega odstavka se doda naslednji novi stavek: „Polbrušeni ali polrjavi riž: luščenje in delno beljenje.“

Zaradi celovitosti in jasnosti specifikacije proizvoda se doda opis postopkov predelave polbrušenega ali polrjavega riža.

Povezava

— Glede na to, da se nekateri deli člena 6 (Značilnosti pri dajanju na trg) sedanje specifikacije prestavijo v člen 2, drugi pa se črtajo, člen 6 v novi različici specifikacije proizvoda vsebuje podrobnosti o povezavi z ozemljem porekla. Ta člen namreč dopolnjuje specifikacijo, kar zadeva vsebino, ki se zahteva po veljavnih pravilih, in združuje informacije iz spisa, ki so podlaga za registracijo imena, in informacije, navedene v povzetku, ki je objavljen v Uradnem listu Evropske unije št. L 71/17. Člen 6 specifikacije proizvoda se preoblikuje:

Člen 6 — Povezava z okoljem

Tla in podnebni dejavniki

Riž „Riso Nano Vialone Veronese“ se prideluje v lahkih aluvialnih tleh s srednjo konsistenco na riževih poljih na ravnici pri Veroni, ki imajo zaradi prisotnosti apnenca splošno alkalen pH.

Posebnost tega območja je, da se napaja iz izvirske vode, ki je prav tako alkalna, ker izvira iz apnenčastih kamnin. Zaradi te izrazite alkalnosti se okolje, na katerem se nahajajo riževa polja v okolici Verone, razlikuje od večine drugih območij za pridelavo riža v Italiji. Poleg tega se na tem območju zaradi tradicionalne uporabe kolobarjenja pri pridelavi riža zelo zmanjša uporaba fitofarmacevtskih sredstev in kemičnih gnojil.

Na splošno alkalna veronska prst na opredeljenem območju, izvirska voda, enotne podnebne razmere in sistem kolobarjenja posevkov prispevajo k uravnoteženi kombinaciji dejavnikov za proizvodnjo veronskega riža, kar pomeni, da posevki brez težav zaključijo svoj rastni cikel.

Zgodovinski in človeški dejavniki

Zgodovinski viri potrjujejo, da se je pridelava riža začela širiti v Veroni in na okoliškem območju v prvih desetletjih 16. stoletja, uvedle pa so jo družine, ki so izvirale iz Lombardije. Zaradi pridelave riža so se obdelovala številna močvirja, ki bi sicer ostala neproduktivna.

Leta 1545 je beneški senat ustanovil urad nadzornikov za neobdelane vire, da bi urejal „boj za vodo“ na riževih poljih v okolici Verone in izdajal dovoljenja za gradnjo „luščilnikov riža“, tj. hidravličnih sistemov za obdelavo neoluščenega riža. Riž iz Verone, ki je bil že dobro znan, se je prodajal skoraj izključno na trgu Rialto v Benetkah in kmalu postal glavni vir gospodarstva na tem območju.

Izjemno velika količina grafične in kartografske dokumentacije prikazuje obseg ter gospodarski in družbeni pomen pridelave riža v Veroni tudi v 17. in 18. stoletju.

Na območju Verone imajo proizvajalci pomembno vlogo pri pridelavi riža; uvedli in ohranili so kmetijske tehnike kolobarjenja, odstranjevanja plevela in gnojenja, ki omogočajo pridobitev zdravega in kakovostnega proizvoda, še preden gre v predelavo.

Brušenje neoluščenega riža je prav tako pomembno. Izvaja se v lokalnih obratih za brušenje riža, ki so nasledili številne „luščilnike riža“ v tej regiji iz 16. stoletja, nekateri od njih so preživeli in še vedno delujejo.

V njih so lupino riža odstranili z bati na vodni pogon. Čeprav se proces brušenja danes izvaja z modernimi stroji, pri tem še vedno veljajo merila in želja po rezultatih, ki izhajajo iz stoletne tradicije.

Po brušenju so zrna povsem primerna za uporabo pri pripravi tradicionalnih veronskih rižot.

Za uskladitev oddelka 5 enotnega dokumenta z določbami Priloge I k Uredbi (EU) št. 668/2014 se dodajo naslednji odstavki.

— „Zahtevek za registracijo ZGO ‚Riso Nano Vialone Veronese‘ temelji na značilnostih proizvoda“.

— „Brušenje poteka v lokalnih obratih za brušenje riža, ki so neposredno nasledili številne ‚luščilnike riža‘ v tej regiji iz 16. stoletja, nekateri od njih so preživeli in še vedno delujejo. V njih so lupino riža odstranili z bati na vodni pogon. Čeprav se proces brušenja danes večinoma izvaja z modernimi stroji, pri tem še vedno veljajo merila in želja po rezultatih, ki izhajajo iz stoletne tradicije. Riževa zrna niso nikoli do konca oluščena in pobeljena; zrnje ostaja delno vključeno v osemenje in je kot tako povsem primerno za uporabo pri pripravi tradicionalnih veronskih rižot.“

Pregledi

Člen 8 — Pregledi — sedanja specifikacija proizvoda

— Naslednji stavki se črtajo: — „Ko se setev konča, morajo vsi proizvajalci riža predložiti poročilo o proizvodnji v skladu z ustreznimi obrazci, ki jih pripravi združenje za zaščito, na katerih navedejo površine, zasejane z rižem, za vsako sorto in ustrezne katastrske podatke. — Združenje za zaščito mora to poročilo prejeti do 31. maja vsako leto, skupaj s kopijo poročila o območju, predloženega nacionalnemu odboru za riž Ente Nazionale Risi. — Prav tako morajo proizvajalci vsako leto do 30. novembra, v vsakem primeru pa preden začnejo prodajati riž, predložiti poročilo na obrazcih, ki jih pripravi združenje za zaščito, o količinah proizvodov različnih serij neoluščenega riža vialone nano in zahtevane vzorce. Razlogi za črtanje: zahteve, ki jih morajo izpolnjevati nosilci dejavnosti v zvezi s poročanjem o proizvodnji, določi nadzorni organ v ustreznem nadzornem načrtu. Poročila o proizvedenih količinah je treba poslati v roku, ki ga določi nadzorni organ, in ne združenje za zaščito, ki nima nobene vloge pri preverjanju skladnosti s specifikacijo proizvoda. Poleg tega vse obrazce za dejavnosti preverjanja pripravi nadzorni organ in ne združenje za zaščito, ki nima nobene vloge pri teh dejavnostih. — Združenje za zaščito mora v kratkem času vzeti vzorce iz kopic neoluščenega riža, opraviti potrebne preglede in izdati dovoljenje za uporabo označbe. Za dejavnosti vzorčenja so odgovorni posamezni izvajalci in ne združenje za zaščito, ki nima nobene vloge pri pregledih za preverjanje skladnosti s specifikacijo proizvoda. — Združenje za zaščito mora poslati vse obdelane podatke v zvezi s proizvodnjo neoluščenega riža ‚Riso Nano Vialone Veronese‘ Gospodarski zbornici Verone v informativne namene. Ta določba ne spada med naloge, ki jih je določilo združenje za zaščito, zato ne bi smela biti vključena v specifikacijo. — Obrati za brušenje riža morajo izpolnjevati vse smernice združenja za zaščito riža ‚Riso Nano Vialone‘, mu omogočiti preglede in mu dovoliti dostop do registrov nacionalnega odbora za riž Ente Nazionale Risi. Določbe o obveznostih gospodarskih subjektov, katerih cilj je zagotoviti skladnost s smernicami, ki jih je določilo združenje za zaščito, niso pomembne za vsebino specifikacije, zato je ustrezno, da se stavek črta. Obveznosti do nadzornega organa so določene drugje, in sicer v členu 7 specifikacije. — Izvajanje te specifikacije proizvoda nadzira Ministrstvo za kmetijstvo, prehrano in gozdarstvo, ki lahko v skladu s členom 10 Uredbe (EGS) št. 2081/92 uporablja storitve združenja za zaščito za spremljanje proizvodnje in trgovanja z rižem ‚Riso Nano Vialone Veronese‘. Ta odstavek se nadomesti z veljavno zakonodajo o pregledih, ki pooblašča nadzorne organe, da preverjajo skladnost s specifikacijo proizvoda. — Podatki nadzornega organa, odgovornega za preverjanje skladnosti s specifikacijo proizvoda, se vključijo v člen 7 specifikacije proizvoda.“

Označevanje

Člen 8 — Označevanje — nekdanji člen 7 sedanje specifikacije proizvoda

— Črta se naslednji stavek: „Prepovedana je uporaba dodatnih geografskih navedb in geografskih ali toponomastičnih označb, ki se nanašajo na občine, dele območij ali celotna geografska območja, ki jih zajema območje proizvodnje iz člena 3.“ Umakne se prepoved uporabe dodatnih geografskih ali toponomastičnih sklicevanj, tako da lahko proizvajalci vključijo geografsko sklicevanje na proizvodno območje ZGO „Riso Nano Vialone Veronese“.

— Naslednji stavek: „Uporaba imen, imen družb in zasebnih blagovnih znamk je dovoljena, če ne vključujejo hvaljenja in ne zavajajo kupca glede geografskih imen.“ se spremeni: „Uporaba imen, imen družb in zasebnih blagovnih znamk je dovoljena, če ne vključujejo izrecnega hvaljenja in ne zavajajo kupca, prav tako je dovoljena uporaba znamk javnih institucij in regionalnih znamk v skladu s pravili EU.“

Vključi se določba o vključitvi javnih institucionalnih in regionalnih blagovnih znamk, ki so v skladu pravili EU o označevanju, na etiketo riža „Riso Nano Vialone Veronese“, da se lahko potrošnikom zagotovi več informacij v zvezi s krajem proizvodnje.

— Naslednji stavek: „Paketi riža ‚Riso Nano Vialone Veronese‘, ki se dajo na trg, morajo imeti težo 0,5 kg, 1 kg, 2 kg ali 5 kg in morajo biti narejeni iz materiala, ki ga dovoljuje veljavna zakonodaja.“ se spremeni: „Riž ‚Riso Nano Vialone Veronese‘ se da na trg v embalaži, ki jo dovoljuje veljavna zakonodaja.“

Besedilo se preoblikuje, sklicevanje na težo paketov pa se črta, da lahko izvajalci pakiranja izpolnijo različne potrebe na trgu.

— Naslednji stavek: „Besedilo ZGO ‚Riso Nano Vialone Veronese‘ mora biti na embalaži navedeno z razločnimi, neizbrisnimi črkami v barvi, ki je v jasnem kontrastu z barvo podlage, in na način, da ga je mogoče jasno ločiti od drugih informacij na embalaži.“ se nadomesti z besedilom: „Vsak paket mora biti označen z logotipom ZGO ‚Riso Nano Vialone Veronese‘ in logotipom EU. Logotip ZGO mora biti takšen, kot je prikazan spodaj, napisan s pisavo Times New Roman in z vertikalno kompresijo 62 %.“ Uporablja se logotip:

Zaradi večje jasnosti specifikacije proizvoda in zaradi večje prepoznavnosti proizvoda med potrošniki ta predlog spremembe uvaja logotip „Riso Nano Vialone Veronese“ in ga ureja z natančno opredelitvijo pisave, ki se uporablja za ime označbe.

— Črta se naslednji stavek: „Paketi riža morajo biti oštevilčeni v skladu z navodili združenja za zaščito ‚Riso Vialone Nano Veronese‘.“

Zahteva po številčenju paketov se črta, saj veljavna zakonodaja danes zagotavlja sledljivost vseh proizvodov. Številčenje paketov je bil dodaten birokratski ukrep, ki so ga morali izvajati proizvajalci.

Embalaža

Točka 4.8 povzetka:

— Stavek: „Riž je pakiran v papirnate pakete z nalepko zadevnega obrata za brušenje riža in zaščitnim logotipom.“ se črta. Namen spremembe je popraviti neskladnost s specifikacijo proizvoda, ki ne določa embalaže riža. Točka se uskladi z vsebino specifikacije proizvoda.

— Stavek: „Logotip je sestavljen iz slike italijanskega plemiča Cangrande della Scala na belem konju in rumenega riževega klasa na črnem ozadju; na dnu logotipa je podoba mestnega grba Verone, z rdečo lestvijo na rumenem ozadju.“ se črta, ker ni v skladu z značilnostmi logotipa iz navedene spremembe. Točka 3.6 enotnega dokumenta, ki je priložen temu zahtevku, se tako uskladi z vsebino specifikacije proizvoda.

Spremembe besedila

— „Člen 2 — Sorta riža“ se spremeni: „Člen 2 — Značilnosti proizvoda“

Naslov člena se spremeni in celoten člen se preoblikuje, pri čemer se informacije iz člena 6 specifikacije proizvoda (Značilnosti porabe) prestavijo v člen 2.

— — „Člen 4 — Značilnosti pridelave in sušenja“ in „člen 5 — Metode brušenja riža“ specifikacije proizvoda se združita v en člen, in sicer „člen 5 — Metoda proizvodnje“.

ENOTNI DOKUMENT

„RISO NANO VIALONE VERONESE“

EU št.: PGI-IT-01529-AM03 – 22. junij 2018

ZOP ( ) ZGO (X)

1. Ime

„Riso Nano Vialone Veronese“

2. Država članica ali tretja država

Italija

3. Opis kmetijskega proizvoda ali živila

3.1. Vrsta proizvoda

Skupina: 1.6 Sadje, zelenjava in žita, sveži ali predelani

3.2. Opis proizvoda, za katerega se uporablja ime iz točke 1

ZGO „Riso Nano Vialone Veronese“ se proizvaja izključno iz neoluščenega riža sorte vialone nano.

Ko je riž „Riso Nano Vialone Veronese“ dan na trg, mora biti uvrščen v eno od naslednjih kategorij proizvodov:

— polbrušeni ali polrjavi: proizveden z brušenjem, ki vključuje delno odstranitev embria (kalčka) in osemenja;

— beli: proizveden z brušenjem, ki vključuje popolno odstranitev osemenja.

Riž „Riso Nano Vialone Veronese“ ima naslednje značilnosti:

— dolžina: 5,4 mm–5,8 mm

— širina: 3,2 mm–3,5 mm

— debelina: 2,0 mm–2,2 mm

— razmerje med dolžino in širino: 1,6–1,8

— notranje jedro: podaljšano

— proga: je ni

Poleg tega delež sortnih nečistoč riža ne sme presegati 3 %.

Poleg zgoraj navedenih sortnih značilnosti mora riž „Riso Nano Vialone Veronese“ izpolnjevati naslednje fizikalne in kemijske parametre:

— amiloza najmanj 21 % (suha snov) — čas želatiniranja od 15 do 20 minut — indeks čvrstosti najmanj 0,85 kg/cm2 — indeks viskoznosti največ 2,5 g/cm

Zgornje značilnosti so bili opredeljene na podlagi riža, ki je pripravljen za dajanje na trg.

3.3. Krma (samo za proizvode živalskega izvora) in surovine (samo za predelane proizvode)

—

3.4. Posebne faze proizvodnje, ki jih je treba izvajati na opredeljenem geografskem območju

Fazi pridelave in brušenja riža „Riso Nano Vialone Veronese“ (luščenje, beljenje v različnem obsegu in sekundarna predelava) morata potekati na opredeljenem geografskem območju.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Riž mora biti zapakiran na opredeljenem geografskem območju, da se prepreči nastajanje mikrolezij na zrnih brušenega riža zaradi nihanj v vlažnosti in zaradi mehanskega stresa, ki bi mu sicer bil brušeni riž izpostavljen. Če je riž poškodovan, se poslabša kakovost, čas kuhanja pa se skrajša.

3.6. Posebna pravila za označevanje proizvoda, za katerega se uporablja registrirano ime

Vsak paket mora biti označen z logotipom ZGO „Riso Nano Vialone Veronese“ in logotipom EU.

Uporablja se logotip:

4. Jedrnata opredelitev geografskega območja

Južno območje pokrajine Verona: občine: Mozzecane, Nogarole Rocca, Vigasio, Trevenzuolo, Erbè, Sorgà, Nogara, Gazza Veronese, Salizzole, Isola della Scala, Buttapietra, Sanguinetto, Concamarise, Casaleone, Cerea, San Pietro di Morubio, Bovolone, Roverchiara, Isola Rizza, Oppeano, Ronco All’Adige, Palù, Zevio in Povegliano Veronese.

5. Povezava z geografskim območjem

Zahtevek za registracijo ZGO „Riso Nano Vialone Veronese“ temelji na značilnostih proizvoda.

Opredeljeno območje ima enotno podnebje, ki je zelo primerno za pridelavo riža „Riso Vialone Nano Veronese“. K temu prispeva tudi sveža in čista izvirska voda, ki je precej značilna za to območje. Na tem območju se zaradi uporabe kolobarjenja pridelka pri pridelavi riža zelo zmanjša uporaba fitofarmacevtskih sredstev in kemičnih gnojil.

Značilnosti prsti na območju Verona se razlikujejo od značilnosti na drugih območjih pridelovanja riža zaradi:

— vrednosti pH prsti, ki je vedno alkalna;

— izvirske vode iz apnenčastih skal, ki je zato prav tako alkalna;

— tradicionalne pridelave, ki se je prenašala med generacijami.

Brušenje poteka v lokalnih obratih za brušenje riža, ki so neposredno nasledili številne „luščilnike riža“ v tej regiji iz 16. stoletja; nekateri od njih so preživeli in še vedno delujejo. V njih so lupino riža odstranili z bati na vodni pogon. Čeprav se proces brušenja danes večinoma izvaja z modernimi stroji, pri tem še vedno veljajo merila in želja po rezultatih, ki izhajajo iz stoletne tradicije. Riževa zrna niso nikoli do konca oluščena in pobeljena; zrnje ostaja delno vključeno v osemenje in je kot tako povsem primerno za uporabo pri pripravi tradicionalnih veronskih rižot.

Sklic na objavo specifikacije

(drugi pododstavek člena 6(1) te uredbe)

Ministrstvo je uvedlo nacionalni postopek ugovora z objavo vloge za priznanje „Riso Vialone Nano Veronese“ kot zaščitene geografske označbe v Uradnem listu Italijanske republike št. 108 z dne 11. maja 2018.

Celotno besedilo specifikacije proizvoda je na voljo na spletnem naslovu: http://www.politicheagricole.it/flex/cm/pages/ServeBLOB.php/L/IT/IDPagina/3335”

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Qualità“ (v zgornjem desnem kotu zaslona), nato „Prodotti DOP IGP STG“ (ob robu na levi strani zaslona) in nazadnje „Disciplinari di Produzione all’esame dell’UE“.

(1) UL L 343, 14.12.2012, str. 1.